Venemaa meedia teatas neljapäeval, et suri tuntud laulja ja poliitik Jossif Kobzon.

Riigiduuma saadik oli surres 80-aastane, vahendasid Meduza, Interfax jt.

Kobzon põdes juba 2005. aastast saadik vähki ning käesoleva aasta juuli lõpus viidi ta haiglasse. Tookord kirjutati ajakirjanduses, et ta on "stabiilselt raskes

seisundis".

1937. aastal Donbassis juudi perekonnas sündinud Kobzon alustas lauljakarjääri juba 1950. aastate lõpus ning 1962. aastal ilmus tema esimene plaat.

Aja jooksul sai temast Nõukogude Liidu üks populaarsemaid lauljaid ning Leonid Brežnevi valitsusajal oli vähe suuri kontserte, millest ta osa ei võtnud. Muuhulgas on ta tuntud ka teleseriaali "Seitseteist kevadist hetke" laulu poolest.

Kuigi 1997. aastal teatas ta pensionile minekust, naasis ta peagi lavale ning on seejärel taas kontserte andnud.

Nõukogude Liidu päevil käis ta sageli esinemas ka pingelistes kohtades ja katastroofipiirkondades, sealhulgas sõjaaegses Afganistanis Nõukogude sõduritele. 1986. aastal oli ta esimene kuulsus, kes esines Tšernobõlis tuumakatastroofi tagajärgedega võitlevatele päästjatele. Kaks aastat hiljem oli ta esimene artist, kes esines Armeenia maavärina piirkonnas.

Poliitikaga on ta otseselt tegelenud alates 1989. aastast. Kaasajal on ta paistnud silma president Vladimir Putini poliitika, sealhulgas välispoliitilise tegevuse,

hääleka toetajana ning seetõttu võtsid mitmed Ukraina linnad temalt ka varem antud aukodaniku tiitli.

Kobzon oli Kremli Ukraina-poliitika aktiivse toetamise ning okupeeritud Krimmi ja Donbassi külastamise eest ka USA ja EL-i sanktsioonide nimekirjas.